માણદેશી બેન્ક ચેતના ગાલાના સાહસ અને શક્તિનું જીવંત ઉદાહરણ છે. કચ્છના માંડવી તાલુકાના ફરહાદી ગામની ચેતના ગાલા મુંબઇમાં પોસ્ટ ગ્રેજ્યુએશન કરી રહી હતી. લોકનાયક જયપ્રકાશ નારાયણના આંદોલનથી પ્રેરિત થઇને ગામમાં જઇને સમાજસેવા કરવાનો વિચાર કરી રહી હતી ચેતના. આ વિચાર અંતર્ગત જ ચેતના ૧૯૮૫-૮૬માં સમાજસેવા કરવાના આશયથી દુકાળપીડિત માણ તાલુકામાં પહોંચી. દુષ્કાળગ્રસ્ત માણ તાલુકામાં સમાજસેવા અર્થે પહોંચેલી ચેતનાની મુલાકાત આ તાલુકાના વિજય સિંહા નામની વ્યક્તિ સાથે થઇ.